b'\n_START_ARTICLE_\nTelevizijska drama\n_START_PARAGRAPH_\nTelevizijska drama ili TV-drama ozna\xc4\x8dava svaku televizijsku emisiju dramskog sadr\xc5\xbeaja._NEWLINE_Televizijska drama u u\xc5\xbeem smislu predstavlja posebnu vrstu koja se razvila 1930-ih, a vrhunac je imala 1940-ih i 1950-ih godina: predstavljala je dramski tekst specifi\xc4\x8dno napisan za izvo\xc4\x91enje na televiziji. U to se doba zbog tehnolo\xc5\xa1kih ograni\xc4\x8denja televizijski program gotovo svuda morao prikazivati samo u\xc5\xbeivo, pa se televizijske drame na prvi pogled nisu posebno razlikovale od kazali\xc5\xa1nih predstava. Me\xc4\x91utim, neke druge tehnolo\xc5\xa1ke specifi\xc4\x8dnosti, primjerice kori\xc5\xa1tenje krupnih planova i specijalni efekti, omogu\xc4\x87avale su druk\xc4\x8diju vrstu prezentacije radnje, likova i glume._NEWLINE_Televizijska drama po\xc4\x8dela je gubiti svoj klasi\xc4\x8dni oblik s pronalaskom magnetoskopa koji je omogu\xc4\x87io bilje\xc5\xbeenje i naknadno reproduciranje televizijske slike. Tada je TV-drama postala sinonim za dramske emisije snimljene magnetoskopskom tehnikom, naj\xc4\x8de\xc5\xa1\xc4\x87e u za to posebno opremljenim studijima. Istodobno su se za snimanje u eksterijerima koristile klasi\xc4\x8dne filmske tehnike, pa se razvila posebna forma zvana televizijski film._NEWLINE_Dalji razvitak tehnologije, kao i sve ve\xc4\x87e me\xc4\x91usobno ispreplitanje filmske i videotehnike u potpunosti je izbrisalo razliku izme\xc4\x91u TV-drame i TV-filma, te je TV-drama postala sinonim za potonje._NEWLINE_U posljednje se vrijeme, pod utjecajem engleske terminologije, izraz "TV-drama" u Europi rabi kao sinonim za dramsku seriju.'